Sindre Eide

Sindre Andreas Eide (født 8. juli 1942) er en norsk prest, forfatter og salmedikter.

Eide er født og oppvokst i Stavanger, der han var elev ved Kongsgård skole i Stavanger.Stavanger Aftenblad Lokal & Kultur: "JUBILEUM", 19. september 2011 s.9. Han tok teologisk embetseksamen ved Menighetsfakultetet, og tjenestegjorde deretter som feltprest. Da Eide kom tilbake til Stavanger i 1968 ble han ungdomsprest i KFUK-KFUM Ynglingen, og startet Ten Sing-koret Sky Sing, som raskt fikk 120 medlemmer.Stavanger Aftenblad: "Sindre Eide runder de 50", 10. juli 1992 s.15.Han var sokneprest i Sirdal (1977-1988) og Helgerud i Bærum (1991-2000). I årene 2000-2003 arbeidet han for Kirkens Nødhjelp i Eritrea og Øst-Afrika sammen med sin kone Estrid Hessellund.   

Eide har skrevet en rekke salmer som blant annet er med i Salmer 1997, Norsk salmebok 2013 og Den Danske Salmebog. Han er også forfatter og medforfatter av en rekke bøker. Frem mot pensjonsalderen arbeidet han som seniorrådgiver i Kirkerådet, med ansvar for gudstjenestereformen i Den norske kirke og i IKO – Kirkelig pedagogisk senter. Som pensjonist er han aktiv som konsulent for salmer  og liturgi i Fagbokforlaget og som volontør i Stiftelsen Areopagos. 

 Referanser 

Kilder
Fødselsdagsomtale i Stavanger Aftenblad 8. juli 2022 side 40

 Eksterne lenker 
 Kort biografi i Den Danske Salmebog Online

Kategori:Norske salmediktere
Kategori:Norske forfattere
Kategori:Norske lutherske prester
Kategori:Fødsler i 1942
Kategori:Personer fra Stavanger kommune